KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL, IL-QORTI EWROPEA TAL-ĠUSTIZZJA, IL-QORTI TAL-AWDITURI, IL-BANK EWROPEW TAL-INVESTIMENT, IL-KUMITAT EKONOMIKU U SOĊJALI EWROPEW U L-KUMITAT TAR-REĠJUNI Pakkett ta' tkabbir għal infrastrutturi Ewropej integrati (Test b'rilevanza għaż-ŻEE) INTRODUZZJONI U TAQSIRA F'dawn l-aħħar għaxar snin, l-infiq medju fl-infrastruttura fl-Ewropa kien qabad it-triq tan-niżla. Il-kriżi ekonomika u finanzjarja, madankollu, reġgħet qajmet l-interess fil-ħtieġa għall-investiment fl-infrastruttura. Matul il-kriżi ekonomika, l-investimenti fil-mira fir-rinnovament u l-kostruzzjoni ta' infrastruttura kienu parti importanti mill-pjanijiet ta' stimolu u rkupru fil-livelli tal-UE u tal-Istati Membri, bħala mezz kif tiġi appoġġjata d-domanda globali totali filwaqt li jiġi żgurat qligħ fit-tul mill-flus li ntefqu. Ta' aktar importanza huwa l-fatt li l-kriżi wriet li l-infrastrutturi huma kruċjali għall-futur ekonomiku tal-Ewropa. Kif indika r-Rapport Monti[1], Suq Uniku li huwa tabilħaqq integrat, ma jistax ikun possibbli mingħajr rabta bejn il-partijiet komponenti tiegħu kollha. It-toroq u konnessjonijiet oħrajn tat-trasport, in-netwerks tad-dawl u tal-gass, kif ukoll in-netwerks b'firxa wiesgħa huma vitali għall-funzjonament ta' żona ekonomika integrata u għall-koeżjoni territorjali u soċjali tagħha. Madankollu, filwaqt li l-avvanzi regolatorji fl-integrazzjoni fi ħdan l-UE u fis-swieq qed isiru aktar integrati, speċjalment dan l-aħħar fis-settur tal-enerġija bl-adozzjoni u bid-dħul fis-seħħ tat-tielet pakkett ta' liberalizzazzjoni, l-interkonnessjoni fiżika fuq il-fruntiera għadha lura. In-nuqqas ta' konnessjonijiet huwa akbar fl-Istati Membri l-ġodda, u dan joħloq linji ta' firda bejn iċ-ċentru u l-periferiji tal-Unjoni Ewropea u jtellef l-iżvilupp ulterjuri ta' skambji intra-komunitarji jew it-tkabbir ta' setturi ekonomiċi ġodda, bħall-kummerċ elettroniku. Il-ħtiġijiet għal infrastruttura joħorġu wkoll b'rabta mal-implimentazzjoni tal-Istrateġija Ewropa 2020. It-tħeġġiġ għat-trasformazzjoni tal-Ewropa f'ekonomija intensiva fl-għarfien, b'karbonju baxx u kompetittiva sew jirrikjedi enerġija moderna u flessibbli adegwata, netwerks infrastrutturali tat-trasport u tat-tekonoloġija tal-informazzjoni u tal-komunikazzjoni. Fost il-prinċipji għat-tkabbir tagħha[2], il-Kummissjoni enfasizzat il-ħtieġa li jsiru passi 'l quddiem fl-infrastruttura tat-telekomunikazzjoni, l-enerġija u t-trasport sabiex ikun hemm verament suq uniku integrat. Hija wkoll sejħet lill-Istati Membri sabiex, fil-kuntest ta' tmexxija ekonomika rinfurzata, jibqgħu jwettqu r-rwol regolatorju u finanzjarju tagħhom f'dawn l-oqsma kruċjali, minkejja l-kriżi ekonomika. Il-bżonnijiet ġenerali ta' investiment għan-netwerks ta' importanza Ewropea jammontaw għal madwar EUR 1 triljun għall-perjodu sal-2020 fit-3 setturi msemmija hawn fuq[3]. Waħda mill-ikbar mistoqsijiet li l-Unjoni Ewropea se tkun qed tħabbat wiċċha magħhom f'dawn l-għaxar snin li ġejjin, hija l-mod ta' kif se taffaċċja din l-isfida ta' investiment. Filwaqt li s-suq, permezz ta' mekkaniżmi ta' investimenti u tal-iffissar tal-prezzijiet, huwa mistenni li jkollu rwol ewlieni fl-għotja tal-infrastrutturi meħtieġa, mingħajr intervent pubbliku, uħud mill-investimenti neċessarji mhux se jseħħu jew se jittardjaw lilhinn mill-2020. Huwa għalhekk li llum il-Kummissjoni qed tipproponi pakkett ta' infrastruttura, magħmul minn strument baġitarju ġdid, il-Faċilità Nikkollegaw l-Ewropa, kif ukoll linji gwida riveduti għat-trasport, l-enerġija u t-teknoloġija tal-informazzjoni u tal-komunikazzjoni. LINJI GWIDA TAS-SETTUR U SFIDI KOMUNI Fit-tliet setturi tat-trasport, l-enerġija u l-infrastrutturi diġitali, jistgħu jiġu osservati konġestjonijiet u sfidi simili li jirrikjedu soluzzjonijiet simili. Għalkemm il-biċċa l-kbira tal-investiment fl-infrastruttura jista' jsir mill-Istati Membri u s-swieq (b'miżuri regolatorji), il-possibilità li l-kamp ta' applikazzjoni u l-veloċità tal-investiment se jippermettu l-kisba tal-għanijiet ta' Ewropa 2020, hija waħda baxxa. L-intervent fil-livell tal-UE, permezz ta' għotjiet u strumenti finanzjarji, se jiffoka fuq inizjattivi li jeliminaw jew inaqqsu l-frammentazzjoni tas-suq, li jkattru s-sigurtà fl-Ewropa, li għandhom potenzjal ta' żieda fit-tkabbir u/jew il-benefiċċji soċjoekonomiċi li ma jistgħux jitgawdew jew jiġu msarrfa fi flus fil-livell tal-proġett. L-intervent se joħloq ukoll impjiegi f'terminu qasir ta' żmien fl-istadji tal-kostruzzjoni. Sinerġiji interni għall-ġestjoni tal-Faċilità huma wkoll sinifikanti: l-użu ta' aġenzija komuni se jgħin ukoll biex jinkisbu ekonomiji ta' skala. Livell għoli ta' koordinazzjoni fil-livell tal-programm se jippermetti l-kisba ta' sinerġiji bejn ix-xogħolijiet settorjali. l-enerġija, it-trasport u n-netwerks b'firxa wiesgħa jista' jkollhom faċilitajiet komuni (bokkaporti, kanali u aċċess għall-istabbilmenti) u għaldaqstant jagħmel sens li titħeġġeġ it-tnedija koordinata ta' elementi passivi tan-netwerk fil-kooperazzjoni mal-awtoritajiet nazzjonali, reġjonali u lokali relevanti. Trasport Minkejja investiment sinifikanti, l-Unjoni Ewropea bħalissa ma għandix netwerk ta' infrastruttura tat-trasport interkonnessa fuq il-fruntieri li hija biżżejjed interoperabbli u li tagħmel biżżejjed użu effiċjenti tar-riżorsi. Kif enfasizzat fil-Komunikazzjoni dwar "Pjan ta' direzzjoni għal Żona Unika Ewropea tat-Trasport – Lejn sistema tat-trasport kompetittiva u li tuża r-riżorsi b’mod effiċjenti"[4], l-infrastruttura tat-trasport hija essenzjali sabiex jiġi garantit t-tħaddim tas-suq uniku, u din għandha tippromwovi l-kompetittività u t-tkabbir sostenibbli. Apparti n-nuqqas ta' koordinazzjoni bejn l-Istati Membri fl-oqsma tal-ġestjoni tal-proġett, l-ippjanar u l-iffinanzjar, in-nuqqas ta' qafas globali għall-iffinanzjar fil-livell Ewropew li jista' jiġi mmirat lejn il-konġestjonijiet u n-nuqqas ta' konnessjonijiet fuq il-fruntiera l-aktar sinifikanti fis-suq uniku, huwa ostaklu ewlieni li għandu jiġi ttrattat fil-qafas finanzjarju multiannwali li jmiss. Il-linji gwida l-ġodda TEN-T se jipprovdu qafas ta' politika fejn l-infrastruttura Ewropea taqdi t-twaqqif ta' żona tat-trasport Ewropea Unika. Il-linji gwidi jistipulaw ukoll qafas regolatorju bi standards li jiżguraw l-effiċjenza u l-interoperabilità. Barra minn hekk, huma joħolqu qafas ta' ppjanar li huwa aktar robust u li jorbot aktar, li jkun magħmul min-Netwerks Komprensivi u Ewlenin, li se jippermettu sforzi Ewropej min-naħa tal-Istati Membri, l-istituzzjonijiet u l-partijiet interessati tal-Unjoni Ewropea, biex jikkonċentraw fuq it-tħeġġiġ tat-tnedija ta' netwerk funzjonali tal-infrastruttura Ewropea sal-2030 u l-2050. In-netwerk komprensiv jikkostitwixxi s-saff bażiku tat-TEN-T. Huwa jikkonsisti fl-infrastrutturi eżistenti u ppjanati li jissodisfaw ir-rekwiżiti tal-Linji gwida. In-netwerk komprensiv għandu jkun fis-seħħ sa mhux aktar tard mill-31 ta' Diċembru 2050. In-netwerk ewlieni jirkeb in-netwerk komprensiv u jikkonsisti fl-aktar partijiet importanti tiegħu b'mod strateġiku. Dan jikkosititwixxi s-sinsla tan-netwerk multimodali tal-mobilità li ċ-ċittadini u n-negozji Ewropej għandhom bżonn. Huwa jikkonċentra fuq dawk il-komponenti tat-TEN-T li għandhom l-ogħla valur miżjud Ewropew: nuqqas ta' konnessjonijiet fuq il-fruntieri, konġestjonijiet ewlenin u nodi multimodali. In-netwerk ewlieni għandu jkun fis-seħħ sa mhux aktar tard mill-31 ta' Diċembru 2030 u se jkun iffinanzjat mill-Faċilità Nikkollegaw l-Ewropa. Il-linji gwida TEN-T jimmiraw ukoll lejn ir-rinfurzar tal-istrumenti ta' implimentazzjoni madwar il-kunċett ta' kurituri ewlenija tan-netwerk u jikkunsidraw kif suppost il-kurituri tal-ferroviji għall-merkanzija.[5] Dawn il-kurituri se jipprovdu l-instrument ta' qafas għall-implimentazzjoni koordinata tan-netwerk ewlieni. F'termini ta' kamp ta' applikazzjoni, il-kurituri ewlenin tan-netwerk se jkopru, fil-prinċipju, 3 modi tat-trasport u se jgħaddu f'minn tal-anqas 3 Stati Membri. Jekk huwa possibbli, dawn għandhom jistabbilixxu konnessjoni ma' port marittimu. F'termini ta' attivitajiet, il-kurituri ewlenin tan-netwerk se jipprovdu pjattaforma għall-ġestjoni tal-kapaċitajiet, l-investimenti, il-bini u l-koordinazzjoni ta' faċilitajiet multimodali tat-trasbord, u l-mobilitazzjoni ta' sistemi interoperabbli tal-ġestjoni tat-traffiku. Enerġija Biex jintlaħqu l-objettivi ewlenin tal-politika tal-enerġija tal-Unjoni fir-rigward tal-kompetittività, is-sostenibbiltà u s-sigurtà tal-provvista, jeħtieġ li jsiru sforzi ferm kbar fl-immodernizzar u l-espansjoni tal-infrastruttura tal-enerġija tal-Ewropa u fl-interkonnessjoni tan-netwerks bejn il-fruntieri. Għaldaqstant, il-Komunikazzjoni tal-Kummissjoni dwar il-prijoritajiet tal-infrastruttura tal-enerġija għall-2020 'il quddiem[6] li ġiet adottata fis-17 ta' Novembru 2010, sejħet għal politika ġdida tal-infrastruttura tal-enerġija sabiex tikkoordina u ttejjeb l-iżvilupp tan-netwerk fuq skala kontinentali. Hija kkonfermat, b'mod partikolari, il-ħtieġa li l-politika u l-qafas ta' finanzjament tan-Netwerks Trans-Ewropej għall-Enerġija eżistenti (TEN-E), jiġu riveduti. Dan huwa kruċjali biex jiġi żgurat li s-solidarjetà bejn l-Istati Membri tibda topera, li s-suq intern tal-enerġija jitlesta u li reġjuni iżolati jingħaqdu man-netwerk Ewropew, li jinħolqu rotot alternattivi ta’ provvista/tranżitu ta’ enerġija u sorsi alternattivi ta’ enerġija u li s-sorsi rinnovabbli jiġu żviluppati tant li jikkompetu mas-sorsi tradizzjonali, kif enfasizzat mill-Kunsill Ewropew tal-4 ta’ Frar 2011. Il-linji gwida l-ġodda għall-infrastruttura trans-Ewropea tal-enerġija jistabbilixxu regoli għall-iżvilupp u l-interoperabilità f'waqtha tan-netwerks trans-Ewropej tal-enerġija. B'mod aktar speċifiku, huma jimmiraw lejn il-ħolqien tal-aqwa kundizzjonijiet għall-iżvilupp ta' proġetti ta' infrastruttura tal-enerġija li jappoġġjaw l-integrazzjoni sħiħa tas-suq intern tal-enerġija, anke billi jiġi żgurat li l-ebda Stat Membru ma jkun iżolat min-netwerk Ewropew u li kull Stat Membru jikkontribwixxi għall-iżvilupp sostenibbli u l-protezzjoni tal-ambjent billi jgħin lill-Unjoni tikseb il-miri tagħha ta' tnaqqis ta' 20 %[7] tal-emissjonijiet tal-gassijiet serra, 20 % żieda fl-effiċjenza tal-enerġija u sehem ta' 20 % tal-enerġija rinnovabbli fil-konsum finali tal-enerġija sal-2020, filwaqt li tiġi żgurata l-provvista u s-solidarjetà bejn l-Istati Membri. Għal dan il-għan, il-Linji gwida jidentifikaw, għall-perjodu sal-2020 'il quddiem, numru limitat ta' kurituri u żoni prijoritarji trans-Ewropej li jkopru n-netwerks tal-gass u d-dawl kif ukoll l-infrastruttura tat-trasport taż-żejt u d-dijossidu tal-karbonju, fejn l-azzjoni Ewropea hija l-aktar meħtieġa. Dawn imbagħad jimmiraw lejn l-implimentazzjoni ta' dawn il-prijoritajiet billi: - jissimplifikaw l-proċeduri għall-għoti ta' permessi sabiex jitnaqqas b'mod sinifikanti it-tul tal-proġetti ta' interess komuni u sabiex tiżdied il-parteċipazzjoni tal-pubbliku u l-aċċettazzjoni għall-implimentazzjoni tat-tali proġetti; - jiffaċilitaw it-trattament regolatorju tal-proġetti ta' interess komuni fid-dawl u l-gass billi jiġu allokati spejjeż bejn il-fruntieri skont l-benefiċċji pprovduti u billi jiġi żgurat li l-qligħ permess ikun jagħmel tajjeb għar-riskji li jkunu ttieħdu; - tiġi żgurata l-implimentazzjoni tal-proġetti ta' interess komuni billi jiġi pprovdut l-appoġġ finanzjarju meħtieġ tal-UE li jkun dirett u bbażat fuq is-suq. F'dan ir-rigward, il-proposta tipprovdi l-bażi għall-eliġibbiltà tal-proġetti għall-assistenza finanzjarja tal-UE skont il-Faċilità Nikkollegaw l-Ewropa. Infrastrutturi Diġitali Investiment f'konnettività u servizzi b'veloċità għolja pprovduti bi (jew permezz ta') netwerks moderni tal-internet huwa investiment fil-futur. L-Infrastrutturi Diġitali – kemm dawk fiżiċi u dawk ibbażati fuq is-servizz – għandhom rwol ewlieni fit-tkabbir li l-Ewropa għandha tikseb fl-għaxar snin li ġejjin sabiex tiżgura l-kapaċità tagħha nnifsiha li tikkompeti internazzjonalment u toħloq ġid fi flus liċ-ċittadini tagħha. Tabilħaqq, din l-inizjattiva hija ankrata fl-Istrateġija Ewropa 2020 għal-tkabbir intelliġenti, sostenibbli u inklussiv, li poġġa lill-infrastrutturi diġitali minn ta' quddiem fl-ambitu tal-inizzjattiva xempju "Aġenda diġitali għall-Ewropa". Hija enfasizzat il-bżonn li tiżgura t-tnedija u l-adozzjoni tan-netwerks b'firxa wiesgħa għal kulħadd, f'veloċitajiet dejjem akbar permezz tat-teknoloġiji fissi u bla wajer, u biex tiffaċilita l-investiment fin-netwerks tal-internet kompetittivi u miftuħa l-ġodda b'veloċità għolja ħafna, li se jkunu l-arterji ta' ekonomija futura. L-għan tal-linji gwida huwa li jistabbilixxu l-għanijiet u l-prijoritajiet maħsuba għan-netwerks b'firxa wiesgħa u l-infrastrutturi tas-servizz diġitali fil-qasam tat-telekomunikazzjoni. Il-linji gwida jkompli jidentifikaw proġetti ta' interess komuni għat-tnedija ta' netwerks b'firxa wiesgħa u l-infrastrutturi tas-servizz diġitali (pereżempju, eHealth, eIdentity, eProcurement eċċ). Dawn il-proġetti se jgħinu jindirizzaw il-problemi identifikati bħala l-ostakli ewlenin fl-iżvilupp ta' Suq Diġitali Uniku, inkluż pereżempju n-nuqqas ta' investiment fin-netwerks b'firxa wiesgħa fl-Ewropa meta mqabbla mal-kompetituri ewlenin tagħna li ma jippermettix l-isfruttament sħiħ tal-potenzjal tat-tkabbir u tal-benefiċċji għas-soċjetà; il-bżonn li tiżdied il-pressjoni kompetittiva fil-qasam tan-netwerks b'firxa wiesgħa moderni u l-ħtieġa li tiżviluppa strateġiji adegwati biex tappoġġja pubblikament l-introduzzjoni ta' netwerks b'firxa wiesgħa f'żoni fejn ma hemmx interess kummerċjali. Għas-servizzi diġitali, l-ostakli jikkonċernaw l-aktar in-nuqqas ta' interoperabilità teknika li jwassal biex servizzi pubbliċi essenzjali onlajn jieqfu mal-fruntiera. Ma hemm l-ebda sid naturali tal-infrastrutturi tas-servizz interoperabbli Ewropew u la l-Istati Membri weħidhom u lanqas l-investituri privati mhu se jiggarantixxu t-tnedija ta' servizz fi ħdan l-oqfsa interoperabbli. Għaldaqstant, il-valur miżjud tal-UE huwa għoli. Is-CEF għall-Infrastrutturi Diġitali se tappoġġja, permezz ta' taħlita ta' għotjiet u strumenti finanzjarji innovattivi, investimenti fin-netwerks li huma kapaċi jiksbu l-miri tal-inizjattiva xempju, Aġenda Diġitali għall-Ewropa, ta' kopertura universali ta' 30Mbps; jew li jkun hemm almenu 50 % tad-djar li jkunu abbonati għal veloċitajiet li jaqbżu l-100Mbps. Se jinħoloq portafoll ibbilanċjat ta' proġetti 30 u 100 Mbps u se tittieħed kunsiderazzjoni xierqa tal-bżonnijiet ta' investiment tal-Istati Membri li indikattivament huma stimati li jilħqu l-EUR 270 biljun. Għall-infrastruttura tas-servizz diġitali, l-oqfsa interoperabbli huma ffinanzjati permezz ta' skemi diretti ta' għotjiet u jinkludu pereżempju, konnessjonijiet sinsla trans-Ewropej b'veloċità għolja għall-amministrazzjonijiet pubbliċi, twassil bejn il-fruntieri ta' servizzi elettroniċi tal-gvern fuq il-bażi ta' identifikazzjoni u awtentikazzjoni interoperabbli (li tippermetti s-servizzi elettroniċi tal-appalti, il-ġustizzja u s-saħħa). riżorsi diġitali tal-patrimonju Ewropew; is-sigurtà u s-sikurezza (infrastrutturi tal-internet u tas-servizz kritiku aktar sikuri) u servizzi ta' enerġija intelliġenti. Dawn il-proġetti għandhom jikkontribwixxu fit-titjib tal-kompetittività ekonomika Ewropea inklużi l-intrapriżi żgħar u medji (SMEs), fil-promozzjoni tal-interkonnessjoni u l-interoperabilità tan-netwerks nazzjonali kif ukoll fl-aċċess għal tali netwerks u fl-appoġġ tal-iżvilupp tas-Suq Diġitali Uniku. Sabiex ikun hemm adattament għall-prijoritajiet politiċi li dejjem jinbidlu, għall-iżviluppi teknoloġiċi jew il-qagħda fis-swieq rilevanti, se jkun possibbli li jiġu identifikati proġetti ġodda ta' interess komuni matul l-implimentazzjoni ta' dawn il-linji gwida. IL-FAċILITÀ NIKKOLLEGAW L-EWROPA (CEF) –STRUMENT KOMUNI GħALL-IFFINANZJAR TAL-INFRASTRUTTURA Biex tkompli tibni minn fuq l-esperjenzi u l-lezzjonijiet mill-qafas eżistenti ta' politika TEN, il-Kummissjoni issa qiegħda tipproponi "pakkett infrastrutturali Ewropew" (EIP) ġdid ibbażat fuq il-"Faċilità Nikkollegaw l-Ewropa" li se jkun l-istrument komuni tal-iffinanzjar għan-netwerks trans-Ewropej. Dan il-pakkett joħloq l-qafas li għalih se jkunu japplikaw il-linji gwida ta' politika ta' settur speċifiku. Peress li xi wħud mill-proġetti ta' infrastruttura li huma ta' interess għall-Unjoni jista' jkollhom bżonn jgħaddu minn pajjiżi li qegħdin fil-fażi ta' qabel is-sħubija, pajjiżi ġirien u terzi pajjiżi oħrajn, is-CEF tista' tappoġġja, fejn xieraq, proġetti ta' interess komuni sabiex tqabbad in-netwerks trans-Ewropej mal-infrastruttura tan-netwerks ta' dawn il-pajjiżi. L-għan ta' din is-CEF hu li tissimplifika u tiffaċilita l-appoġġ tal-UE lill-infrastrutturi billi ttejjeb il-portafoll ta' strumenti disponibbli, tistandardizza r-regoli operazzjonali għall-użu tagħhom u tikkapitalizza fuq sinerġiji possibbli bejn it-tliet setturi. Dan l-approċċ koordinat mhux talli se jiżgura l-aktar valur miżjud tal-UE possibbli, iżda talli se jissimplifika wkoll il-proċeduri u jnaqqas l-ispejjeż kollettivi. Għal dan il-għan, il-proposta tas-CEF tiżviluppa qafas komuni ta' finanzjament għas-setturi kollha, inklużi l-programmi ta' ħidma koordinati annwali, Kumitat komuni, flessibilità bejn il-baġits settorjali, titjib fl-indikaturi u l-kondizzjonalitajiet tal-prestazzjoni u l-użu komuni tal-istrumenti finanzjarji speċifiċi għall-infrastruttura. Il-fondi CEF se jkunu mmexxija ċentralment, jew mill-persunal tal-Kummissjoni direttament bl-appoġġ, skont il-bżonn, ta' aġenzija eżekuttiva jew permezz ta' sħubija bejn il-Kummissjoni u istituzzjoni finanzjarja waħda jew aktar. Soluzzjonijiet għall-ġestjoni operazzjonali tal-istrumenti varji taħt is-CEF se jkunu proposti fi ħdan il-qafas legali xieraq, u se jibnu fuq l-esperjenzi miksuba mal-Aġenzija Eżekuttiva TEN-T u l-kooperazzjoni eżistenti mal-Bank Ewropew tal-Investiment. Il-Faċilità se tkun koordinata ma' interventi oħrajn li jkunu ġejjin mill-baġit tal-UE bħal pereżempju "Horizon 2020" u l-Fondi Strutturali u ta' Koeżjoni. Il-koordinazzjoni ma' Horizon 2020 se tiżgura l-komplimentarjetajiet filwaqt li tevita l-possibilità ta' interferenzi. Il-koordinazzjoni bejn is-CEF u Horizon 2020 se tiggarantixxi l-kontinwazzjoni bla waqfien tal-katina ta' riċerka u innovazzjoni li twassal għat-tnedija fl-infrastruttura. Dan huwa partikolarment importanti fi żmien fejn se jkunu meħtieġa avvanzi teknoloġiċi sinifikanti fit-trasport, l-enerġija u t-teknoloġija tal-informazzjoni u tal-komunikazzjoni sabiex jgħinu lill-UE tilħaq l-għanijiet ambizzjużi tal-Istrateġija Ewropa 2020. F'dak li għandu x'jaqsam mar-rabta mal-Fondi Strutturali u ta' Koeżjoni, il-politika ta' koeżjoni tal-Qafas Strateġiku Komuni kif ukoll il-Kuntratti ta' Sħubija mal-Istati Membri se jkunu koordinati mill-qrib mal-oqfsa tal-politika fis-setturi tat-trasport, l-enerġija u t-tekonoloġija tal-informazzjoni u tal-komunikazzjoni. Il-linji gwida rispettivi tas-settur speċifiku se jserrħu fuq il-Fondi Strutturali u ta' Koeżjoni biex iwasslu l-infrastrutturi reġjonali u lokali u r-rabtiet tagħhom mal-infrastrutturi prijoritarji tal-UE, li jikkollegaw iċ-ċittadini kollha madwar l-UE. Il-Faċilità Nikkollegaw l-Ewropa se jkollha baġit ta' EUR 50 biljun[8] għal-perjodu 2014-2020, li EUR 10 biljuni minnhom huma riservati fil-Fond ta' Koeżjoni għall-infrastruttura tat-trasport. Filwaqt li l-Faċilità se tkun strument immexxi ċentralment, l-akbar prijorità possibbli se tingħata biex tiġi rrispettata l-allokazzjoni nazzjonali skont il-Fond ta' Koeżjoni meta jiġu allokati l-EUR 10 biljuni. Dawn l-EUR 10 biljun se jkunu riservati għall-Istati Membri li huma eliġibbli għall-Fond ta' Koeżjoni, u r-rati ta' kofinanzjament mill-baġit tal-UE se jkunu ssettjati fl-istess livell tal-Fond ta' Koeżjoni. CEF | EUR 40 biljun | Enerġija | EUR 9.1 biljun | Trasport | EUR 21.7 biljun | Telekomunikazzjoni/Diġitali | EUR 9.2 biljun | Ammonti mill-Fond ta' Koeżjoni intiżi għall-infrastrutturi tat-trasport | EUR 10 biljun | Totali | EUR 50 biljun | STRUMENTI FINANZJARJI FI ħDAN IS-CEF – NIMMASSIMIZZAW L-IMPATT TAL-UE Filwaqt li l-gvernijiet tal-UE jonqsu medja ta' 1 % tal-PDG f'investimenti fl-infrastruttura[9], huma qegħdin kulma jmur iħeġġu lis-settur privat biex jiffinanzja l-investiment fl-infrastruttura. Dan sar jew purament fuq bażi li tivolvi s-settur privat permezz tal-privatizzazzjoni, permezz ta' konċessjonijiet jew, aktar riċentament, bl-użu tal-mudell ta' sħubiji pubbliku-privat (PPP) bħala bażi. Madankollu, l-fluss attwali tal-finanza privata mhux biżżejjed biex jindirizza l-bżonnijiet sinifikanti ta' investiment tas-setturi infrastrutturali. Barra minn hekk, il-finanza privata ma tinsabx lesta bl-iskadenzi u l-kundizzjonijiet li jirriflettu b'manjiera xierqa ċ-ċiklu ta' ħajja ekonomika ta' proġetti infrastrutturali kummerċjalment vijabbli b'dati fit-tul. Għaldaqstant, l-istrumenti tal-ekwità u d-dejn huma meħtieġa bil-għan li jnaqqsu l-ostakli speċifiċi li qed itellfu l-aċċessibilità għall-ekwita u l-iffinanzjar tad-dejn għal proġetti ta' interess qawwi min-naħa tal-Unjoni, jiġifieri dawk taħt il-Faċilità Nikkollegaw l-Ewropa. L-għan tal-istrumenti tal-infrastruttura huwa li jiġbdu finanzjament mis-settur privat sabiex jgħinu l-Ewropa tilħaq il-potenzjal tagħha fil-mument ta' trasformazzjoni kruċjali u l-bidla lejn ekonomija b'karbonju baxx u li tagħmel użu effiċjenti tar-riżorsi. Dawn l-istrumenti għandhom rwol dejjem aktar importanti fil-kisba tal-għanijiet strateġiċi tal-Unjoni billi jiżguraw li l-finanzjament neċessarju għall-implimentazzjoni ta' proġetti b'potenzjal biex jiġi stimulat it-tkabbir ekonomiku, ikun jista' jiżdied. L-istrumenti finanzjarji għandhom valur miżjud partikolari meta politiki tal-UE jirrikjedu implimentazzjoni mgħaġġla, iżda inċertezzi għal proġetti u swieq finanzjarji jkunu 'l fuq mill-medja, bħalma hu l-każ fl-ambjent ekonomiku attwali. Barra minn hekk, strumenti finanzjarji joħolqu effett multiplikat għall-baġit tal-UE billi jiffaċilitaw u jattiraw finanzjament privat għal proġetti ta' interess għall-UE u għaldaqstant jimmassimizzaw l-impatt tal-baġit tal-UE. Il-pakkett ta' strumenti għandu jistabbilixxi l-bażi għal qafas ta' investiment fit-tul u jaġixxi bħala katalist u stimulant. Il-Faċilità Nikkollegaw l-Ewropa għandha l-għan li timla' dan b'żewġ tipi ta' strumenti ewlenin: - Partiċipazzjonijiet tal-ekwità f'fondi tal-ekwità li jipprovdu kapital ta' riskju għal azzjonijiet li jikkontribwixxu għal proġetti ta' interess komuni; - Self u/jew garanziji għal proġetti ta' interess komuni ffaċilitati permezz ta' strumenti li jaqsmu r-riskju, inklużi l-mekkaniżmi ta' titjib għal self bankarju fit-tul u għal bonds ta' proġetti maħruġa mill-kumpaniji tal-proġett; Dawn l-istrumenti se jimmiraw lejn għanijiet ta' politika bejn il-prijoritajiet ta' Ewropa 2020 u se jkopru t-tliet oqsma tal-politika tat-trasport, l-enerġija u l-infrastrutturi diġitali sabiex tiġi evitata l-multiplikazzjoni inutli ta' strumenti ta' natura simili jew b'benefiċjarji fil-mira u strutturi tal-proġett simili. Il-loġika ta' interventippjanata hija dik li l-Kummissjoni taħdem mill-qrib mal-istituzzjonijiet finanzjarji internazzjonali relevanti bħall-Bank Ewropew tal-Investiment. Madankollu l-ippjanar fit-tul, il-bini u l-orizzont tal-ħin operazzjonali tal-proġetti ta' infrastruttura ukoll għandhom bżonn ta' preparazzjoni fit-tul għall-implimentazzjoni tal-istrumenti finanzjarji. Huwa għalhekk, li flimkien mal-proposta għal Faċilità Nikkollegaw l-Ewropa, il-Kummissjoni diġà qed tipproponi t-tnedija ta' fażi sperimentali tal-Inizjattiva tal-Bonds Ewropa 2020 għall-Proġetti fil-qafas finanzjarju attwali. Suq tal-bonds għall-proġetti li jaħdem, li bħalissa bilkemm jeżisti fl-Ewropa, jista' jlaqqa' flimkien proġetti infrastrutturali u investituri fit-tul avversivi għar-riskji bħal pereżempju fondi tal-pensjoni u kumpaniji tal-assigurazzjoni. Ladarba l-Faċilità Nikkollegaw l-Ewropa tidħol fis-seħħ, il-fażi sperimentali se twitti t-triq għal strument globali ta' kondiviżjoni tar-riskju għall-iffinanzjar ta' self u bonds għall-proġetti ta' proġetti infrastrutturali. BIDLA RADIKALI FIL-FINANZJAMENT GħALL-INFRASTRUTTURA FL-EWROPA L-ispejjeż għall-Ewropa minħabba li ma nvestitx biżżejjed fin-netwerks tal-ġejjieni jistgħu jkunu tabilħaqq għoljin. L-interdipendenza tal-ekonomiji Ewropej li kulma jmur qed iżżid u d-direzzjoni li qed tinbidel tal-flussi tal-kummerċ qed ikunu ta' piż fuq is-sistema eżistenti tal-infrastruttura, filwaqt li opportunitajiet ġodda għan-negozju jew il-bżonnijiet taċ-ċittadini jitolbu netwerks moderni, intelliġenti u flessibbli. L-għanijiet ta' Ewropa 2020, bħall-promozzjoni tat-tranżizzjoni għal ekonomija b'karbonju baxx u li tagħmel użu effiċjenti tar-riżorsi jew l-iffurmar ta' ekonomija diġitali, ma jistgħux jinkisbu b'mod reali sakemm l-implikazzjonijiet infrastrutturali tagħhom ma jiġux indirizzati. Tradizzjonalment, l-UE kellha rwol importanti fl-istimolu tal-Istati Membru u s-swieq biex dawn jinvestu fl-infrastruttura ta' interess Ewropew u b'benefiċċji soċjo-ekonomiċi mifruxa permezz tal-politika tagħha li tappoġġja l-iżvilupp ta' Netwerks trans-Ewropej. Illum, l-importanza strateġika tal-modernizzazzjoni u t-titjib tal-qasam ta' infrastruttura fiżika fl-Ewropa u l-iskala tal-isfida ta' investiment assoċjata magħha, jirrikjedu bidla radikali fil-mod kif l-Ewropa tidentifika, tappoġġja u timplimenta netwerks infrastrutturali transkonfinali. Il-proposta għal Faċilità Nikkollegaw l-Ewropa integrata u multisettorjali, ikkumplimentata b'linji gwida speċifċi għas-setturi tat-trasport, l-enerġija u t-telekomunikazzjoni, għandha l-għan li tistabbilixxi l-kundizzjonijiet tajbin biex jitqawwa l-iżvilupp infrastrutturali, jinkiseb finanzjament minn sorsi privati fi żmien fejn il-baġits pubbliċi huma magħfusin sew u tingħata għajnuna biex jitqajjem mill-ġdid l-interess ta' investituri fit-tul speċjalizzati biex jinvestu fl-Ewropa, u b'hekk jikkontribwixxu għat-tkabbir u l-ħolqien tal-impjiegi. Flimkien mal-approċċ il-ġdid fl-użu ta' strumenti finanzjarji innovattivi u t-tnedija ta' proġett sperimentali fil-bonds Ewropej għall-proġetti, dan il-pakkett ta' proposti huwa maħsub biex isarraf fil-bidla tar-ritmu li l-Ewropa teħtieġ biex tirbaħ din l-isfida infrastrutturali. [1] "Strateġija ġdida għas-Suq Uniku għas-servizz tal-ekonomija u s-soċjetà tal-Ewropa": Rapport ta' Mario Monti lill-President tal-Kummissjoni Ewropea, 9 ta' Mejju 2010, paġna 64-65 [2] L-Istħarriġ Annwali dwar it-Tkabbir tal-2011, COM(2011) 11. [3] Madwar EUR 500 miljun fuq it-trasport, EUR 200 biljun fuq l-enerġija u EUR 270 biljun għall-infrastrutturi b'firxa wiesgħa veloċi. [4] COM(2011) 144. [5] Regolament (UE) Nru 913/2010 tal-Parlament Ewropew u tal-Kunsill tat-22 ta' Settembru 2010 dwar netwerk ferrovjarju Ewropew għat-trasport ta' merkanzija kompetittiv, ĠU L 276, 20.10.2010, p. 22. [6] COM(2010) 677. [7] 30% jekk il-kundizzjonijiet ikunu tajbin. [8] Iċ-ċifri kollha fi prezzijiet kostanti tal-2011 [9] Bejn ½ u 2%, ara Alegre et al, Dokumenti tal-BEI Volum 13/1 (2008). Il-preġudizzju ewlieni li jaffettwa l-istima hija l-klassifikazzjoni tal-investiment ta’ kumpaniji li joperaw kummerċjalment bħala privati anki jekk huma propjetà tas-settur pubbliku.